### Beslutningstema

I denne sag skal der tages stilling til ansøgning om nedlæggelse af adgangsvej og overdragelse af offentligt vejareal/parkeringsplads ved [adresse].

### Sagsfremstilling

Tønder Handelsskole ønsker at opføre en ny multihal mellem eksisterende bygning og parkeringsplads, på matrikel 43b Hammerichsvej 3, 6270 Tønder. Placeringen er valgt under hensyntagen til, at kravene til brandmæssige afstande overholdes, jf. bilag 1 (22.10.22\_TOHA-ny hal plandisponering til Tønder Kommune\_0.pdf, oversigtskort)

Opførelsen af den nye multihal afhænger af, at Tønder Kommune overdrager en 725 m2 stor del af det eksisterende vejareal på Litra 7000t til Tønder Handelsskole. Arealet er en del af den sydvestlige parkeringsplads beliggende bag Tønder Handelsskole. Tønder Handelsskoles rådgiver har på vegne af handelsskolen søgt om overdragelse af det nævnte areal, jf. bilag 2 (VS Tønder Handelsskole - ny multihal, beskrivelse af projekt)

Der søges også tilladelse til at nedlægge adgangsvej i den nordlige ende af eksisterende parkeringsområde og at oprette ny adgangsvej i den sydlige ende af den sydvestlige parkeringsplads, jf. bilag 3 (TOHA\_parkeringspladsplan\_eksisterende\_23.01.18.pdf, Skitse P-plads med ændringer)

Parkeringspladsen er offentlig, men bliver i det daglige udelukkende benyttet af elever og personale tilknyttet Tønder Handelsskole. Nedlæggelsen vil berøre ca. 22 parkeringspladser. Pladserne erstattes ved anlæg af ny parkeringsplads med samme antal pladser. Den nye parkeringsplads anlægges på matrikel 289d , der er ejet af Tønder Handelsskole, jf. bilag 4 (TOHA\_parkeringspladsplan\_23.01.18, Ny P-plads)

Forvaltningen har vurderet, at der ikke er sagsparter, der kan have en individuel interesse i sagen, og derfor er der ikke foretaget høring af enkelpersoner.

Nedlæggelsen af del af den offentlige vej på Litra 7000t Frederik Ravn 3, 6270 Tønder, har været slået op på [adresse] hjemmeside i en periode på 8 uger iht. Vejlovens §124, stk.7. Opslaget blev offentliggjort d. 13. januar 2023 med svar frist d. 12. marts 2023. Der er ikke kommet nogle kommentarer til høringen.

På baggrund af ovenstående skal der således tages stilling til følgende scenarier:

* Scenarie 1: Der gives tilladelse til at nedlægge adgangsvejen og overdrage del af offentligt vejareal/parkeringsplads på arealerne ved [adresse]. Dette betyder, at Multihallen kan bygges på den ønskede lokation.

* Scenarie 2: Der gives ikke tilladelse til at nedlægge adgangsvejen og overdrage del ad offentligt vejareal/parkeringsplads på arealerne ved [adresse]. Dette betyder, at Multihallen kan ikke bygges på den ønskede lokation.

Forvaltningen anbefaler scenarie 1. Idet det er et areal under 2000 m2 beliggende midt inde i Tønder Handelsskoles område, hvor det ikke kan have interesse for andre end Tønder Handelsskole, vurderer forvaltningen, at området kan overdrages vederlagsfrit, mod at Tønder Handelsskole afholder alle udgifter til berigtigelse af skel. Tønder Handelsskole afholder selv alle udgifter til etablering og vedligehold af erstatningsparkeringsplads.

### Lovgrundlag

Lov om offentlige veje kapitel 2, 6, 11.

### Fagchefen for Teknik og Miljø indstiller,

at scenarie 1 eller 2 vælges,

at indstillingen videresendes til Økonomiudvalget og Kommunalbestyrelsen.

Beslutning fra Teknik- og Miljøudvalget, 11. april 2023, pkt. 4:

Indstillingen anbefales, idet Teknik- og Miljøudvalget anbefaler scenarie 1.

Beslutning fra Økonomiudvalget, 20. april 2023, pkt. 14:

Indstillingen anbefales.

Uffe Johnsen deltog ikke i mødet.

### Beslutning

Indstillingen godkendt.